
Определение №296/30.07.2020 по ч. търг. д. №1168/2020 на ВКС, ТК, II т.о.
 


 	
	ОПРЕДЕЛЕНИЕ	
	 	
	№ 296	
	 	
	 София, 30.07.2020 год.	
	 	
	В. К. С – търговска колегия, второ търговско отделение, в закрито заседание на двадесет и девети юли две хиляди и двадесета година в състав:	
	 	
	 Председател: К. Е	
	 	
	 Членове: Б. Й	
	 	
	 Е. С	
	 	
	като изслуша докладваното от съдията Е.С ч. т.д. № 1168/2020г. по описа на ВКС, ТК, взе предвид следното:	
	 	
	 	
		
		
	Производството е по чл. 274, ал. 3 ГПК. 	
	 	
	 Образувано е по частна касационна жалба на Д. А. Д. от [населено място], срещу определение №205 от 21.04.2020г., постановено по ч. т.д.№187/2020г. на Варненски апелативен съд, с което е потвърдено определение №306/28.01.2020г. по т. д.№787/2019г. на Варненски окръжен съд.	
	 	
	 В частната касационна жалба се поддържа, че обжалваното определение, с което е потвърдено първоинстанционното определение в частта му за спиране на производството по т. д.№787/2019г. на Варненски ОС до възобновяване на спряното производство по несъстоятелност на „Агробулс” ООД (н.) по т. д.№1742/2017г. на Варненски ОС, е неправилно и следва да бъде отменено. Излагат се доводи, че не е налице преюдициалност между спирането на производството по несъстоятелност по чл. 632, ал. 5 ТЗ и исковете по чл. 694 ТЗ, което обуславя липсата на основание по чл. 229, ал. 1, т. 4 ГПК за спиране на висящото производство, образувано по иск по чл. 694 ТЗ.	
	 	
	 В изложението по чл. 284, ал. 3 т. 1 ГПК касаторът е формулирал следния правен въпрос, за който твърди, че е от значение за точното прилагане на закона, както и за развитието на правото и който въпрос е включен във въпросите, въз основа на които е образувано Тълк. дело №2/2018г. на ОСТК на ВКС, а именно: „Какви са последиците от спиране на основание чл. 632, ал. 5 ТЗ за производството по несъстоятелност по отношение на исковете по чл. 694 ТЗ и развитието на производството по тях?.	
	 	
	 В срока по чл. 287, ал. 1 ГПК е депозиран писмен отговор от С. И. Р. от [населено място], в който се поддържа, че липсва основание за допускане на касация на обжалваното определение. Същевременно се излагат съображения за неоснователност на частната касационна жалба по съществото на процесуалния спор.	
	 	
	 Върховен касационен съд, търговска колегия, състав на второ отделение, след преценка на данните по делото, намира следното:	
	 	
	 Частната касационна жалба е процесуално допустима - подадена е от надлежна страна в преклузивния срок по чл. 275, ал. 1 ГПК срещу подлежащ на касационно обжалване съдебен акт. 	
	 	
	 С обжалваното пред касационната инстанция определение въззивният състав от Варненски апелативен съд е потвърдил определение №306/28.01.2020г. по т. д.№787/2019г. на Варненски ОС в частта му, с която на основание чл. 229, ал. 1 т. 4 ГПК е спряно производството по делото, образувано по искова молба на Агробулс” ООД (н.) с правно основание чл. 694, ал. 3 ТЗ против С. И. Р. до възобновяване на спряното производство по несъстоятелност на „Агробулс” ООД (н.) по т. д.№1742/2017г. на Варненски ОС. С определение от 30.07.2019г. по т. д.№787/2019г. на Варненски ОС като съищец е конституиран на осн. чл. 694, ал. 5 ТЗ настоящия частен касатор Д. А. Д.. За да потвърди определението на първата инстанция, апелативният състав е приел наличие на преюдициалност на спирането на производството по несъстоятелност по чл. 632, ал. 5 ТЗ спрямо развитието на производството по иск по чл. 694 ТЗ, посочвайки, че със спирането на производството по несъстоятелност се обезсмисля продължаването на производството по иска по чл. 694 ТЗ.	
	 	
	 С Тълкувателно решение №2/13.07.2020г. по тълк. д.№2/2018г. на ВКС, ОСТК е даден отговор на поставения от частния касатор въпрос, значим за конкретния процесуален спор, относно последиците от спиране на осн. чл. 632, ал. 5 ТЗ на производството по несъстоятелност по отношение предявяването на исковете по чл. 694 ТЗ и развитието на производството по тях. В т. 2 от посоченото тълкувателно решение ОСТК на ВКС е приел, че „спирането на осн. чл. 632, ал. 5 ТЗ на производството по несъстоятелност не е основание за спиране на заварените искови производства по чл. 694 ал. 1 – ал. 3 ТЗ”. При това положение са налице предпоставките по чл. 280, ал. 1, т. 1 ГПК за допускане на касационно обжалване на въззивния съдебен акт. Обжалваното определение, с което процесуалният спор е решен в противоречие със създадената задължителна практика на ВКС, следва да бъде отменено, като бъде отменено и потвърденото с него определение за спиране на производството по т. д.№787/2019г. на Варненски ОС.	
	 	
	 Мотивиран от горното, Върховен касационен съд, търговска колегия, състав на второ отделение, ОПРЕДЕЛИ: ОТМЕНЯ определение №205 от 21.04.2020г., постановено по ч. т.д. №187/2020г. на Варненски апелативен съд и потвърденото с него определение №306/28.01.2020г. по т. д.№787/2019г. на Варненски окръжен съд в частта, с която е спряно производството по т. д.№787/2019г. на Варненски окръжен съд до възобновяване на спряното производство по несъстоятелност на „Агробулс” ООД (н.) по т. д.№1742/2017г. на Варненски окръжен съд.	
	 	
	 ВРЪЩА делото на Варненски окръжен съд за продължаване на съдопроизводствените действия по т. д.№787/2019г. по описа на Варненски ОС.	
	 	
	 ОПРЕДЕЛЕНИЕТО не подлежи на обжалване.	
	 	
	 ПРЕДСЕДАТЕЛ:	
	 	
	 ЧЛЕНОВЕ: 	

